hotchpotch/miracl-hf-unified huggingface dataset:
Yoon-jin Kim
Yunjin Kim (hangul: 김윤진, s. 7. marraskuuta 1973 Soul, Etelä-Korea) on eteläkorealainen elokuva- ja teatterinäyttelijä. Parhaiten hänet tunnetaan Sun-Hwa Kwonin roolista ABC:n televisiosarjassa "Lost".
Yunjin syntyi Soulissa, Etelä-Koreassa. Kymmenenvuotiaana Kim muutti perheineen Yhdysvaltoihin, jossa he asuivat Staten Islandissa New Yorkissa. Seitsemännellä luokalla hän liittyi koulun näytelmäkerhoon ja osallistui musikaaliin "My Fair Lady".
Yunjin kävi "Fiorello H. LaGuardia High School of Music & Art and Performing Arts" -koulua, joka sijaitsi Manhattanilla. Sieltä hän jatkoi opiskelujaan London Academy of Performing Arts -koulussa ja myöhemmin ansaitsi draama-tason todistuksen Bostonin yliopistossa.
Hän puhuu sujuvaa koreaa ja englantia, sekä harrastaa taistelulajeja, muun muassa taekwondoa.
Valmistuttuaan Yunjin panosti kokopäiväiseen näyttelemiseen. Hän sai useita rooleja "MTV":ltä, saippuasarjoista "ABC":ltä ja Broadwayn lavoilta. Vuonna 1996 eteläkorealainen televisio-ohjelma, jota kuvattiin Manhattanilla, houkutteli hänet lähtemään takaisin kotimaahansa, näyttelemään eteläkorealaisessa draamassa "A Gorgeous Vacation". Tätä seurasi muita rooleja muun muassa ohjelmissa Foreboding ja Wedding Dress. Sitten vuonna 1997 Yunjinille tarjottiin osaa elokuvassa "Shiri - kuin kala vedessä" (1999), joka oli eteläkorealaisen historian menestyksekkäin elokuva.
Seuraavien vuosien aikana hän näytteli pääosaa viidessä elokuvassa. Heinäkuussa 2003 Yunjin allekirjoitti kolmivuotisen sopimuksen "William Morris"in kanssa.
Vuosina 2004–2010 Yunjin esiintyi Sun-Hwa Kwonin roolissa televisiosarjassa "Lost".
Toukokuussa 2006 "Maxim" nimesi Yunjinin sijalle 98 vuosittaisella listallaan. Lokakuussa 2006 hän pääsi "Stuff"-lehden kanteen. Yunjin esiintyi Maximissa uudelleen maaliskuussa 2007, jossa häntä kuvailtiin ”korealaiseksi Julia Robertsiksi”. Yunjin voitti vuoden 2008 "Daejong Awards Lead Actress" -palkinnon elokuvasta "Seven Days" (2007) 27. kesäkuuta 2008 Etelä-Koreassa. Hän esiintyi "S.G. Wannaben" musiikkivideolla ”Timeless” vastanäyttelijänään Kim Nam Jin.
Pavol Demitra
Pavol Demitra (29. marraskuuta 1974 Dubnica nad Váhom, Tšekkoslovakia – 7. syyskuuta 2011 Jaroslavl, Venäjä) oli slovakialainen ammattijääkiekkoilija, jonka viimeinen seura oli KHL:ssä pelaava Lokomotiv Jaroslavl.
Ottawa Senators varasi Demitran vuonna yhdeksännellä kierroksella. NHL-uransa hän aloitti kautena Senatorsissa. Ennen NHL-uraansa hän ehti pelata myös Dukla Trenčínissä Tšekkoslovakian pääsarjassa, AHL-liigan Prince Edward Island Senatorsissa ja IHL:n Grand Rapids Griffinsissä.
Demitra pelasi kolme kautta Ottawassa ja kahdeksan kautta St. Louis Bluesissa. Hän teki Los Angeles Kingsin kanssa kolmen vuoden sopimuksen ennen kautta 2005–2006. Hänet kuitenkin kaupattiin kesällä 2006 Minnesota Wildiin vaihdossa lupaavaan nuoreen yhdysvaltalaishyökkääjä Patrick O'Sullivaniin ja ensimmäisen kierroksen varausoikeuteen.
Heinäkuussa 2008 Demitra teki sopimuksen Vancouver Canucksin kanssa. Kesällä 2010 hän teki yhden vuoden sopimuksen Venäjän KHL-liigassa pelaavan Lokomotiv Jaroslavlin kanssa.
Urallaan Demitra voitti NHL:ssä Lady Byng Memorial Trophyn kaudella 1999–2000 ja pelasi vuosina 1999, 2000 ja 2002.
Viimeisien maailmanmestaruuskilpailujensa jälkeen Demitra kertoi haastattelussa haluavansa antaa enemmän aikaa lapsilleen.
Jääkiekon maailmanmestaruuskilpailussa 2012 Slovakia pelasi finaalissa Venäjää vastaan häviten ottelun. Pelin loputtua Slovakian kapteeni Zdeno Chára puki ylleen Demitran pelipaidan kunnianosoituksena tämän muistolle. Demitra pelasi numerolla 38. Numero on jäädytetty.
Pavol Demitra menehtyi koko joukkueensa kanssa lento-onnettomuudessa 7. syyskuuta 2011, kun joukkueen piti matkata KHL-kauden ensimmäiseen otteluun Minskiin, Valko-Venäjälle.
Voikastike
Voikastike eli "valkea voikastike" ( ’valkoinen voi’) kuuluu emulsiokastikkeisiin. Voikastike valmistetaan keittämällä kokoon salottisipulia, valkoviiniä ja valkoviinietikkaa ja vatkaamalla sitten seokseen runsaasti voita. Voikastiketta tarjotaan usein kalan tai kasvisruokien kanssa.
Voikastike on peräisin Loiren laaksosta, ja se on alun perin tehty paikallisesta voista ja Muscadet-valkoviinistä.
Official Live: 101 Proof
Official Live: 101 Proof on Panteran vuonna 1997 julkaistu live-albumi. Albumin 14 ensimmäistä raitaa ovat livetaltiointeja aikaisemmin julkaistuilta albumeilta ja kaksi viimeistä kappaletta ovat studiokappaleita, jotka julkaistiin ensimmäistä kertaa tällä albumilla. Näistä "Where You Come From" nousi jonkinlaiseksi fanisuosikiksi. Kappale "Dom/Hollow" on Panteran "Domination" ja "Hollow" yhdistelmä. "Hostile" on lyhennetty nimi "Fucking Hostile" kappaleesta.
Albumi debytoi Suomen virallisen listan sijalla 19, yltäen parhaimmillaan toisella listaviikollaan sijalle 16. Yhdysvalloissa albumi nousi Billboard 200 -listan sijalle 15. Kesäkuussa 1999 albumi ylitti myynnissä kultalevyyn oikeuttavan rajan.
Kaikki kappaleet säveltänyt ja sanoittanut Pantera.
Sanna-Kaisa Palo
Sanna-Kaisa Palo (s. 25. heinäkuuta 1960 Hämeenlinna) on suomalainen näyttelijä. Hän opiskeli Teatterikorkeakoulussa vuosina 1980–1984. Myös hänen sisarensa Maiju Palo ja heidän vanhempansa Ritva Valkama ja Pertti Palo ovat näyttelijöitä. Sanna-Kaisa Palo on vieläpä molempien vanhempiensa puolelta kolmannen polven näyttelijä − hänen isänpuoleiset isovanhempansa Tauno Palo ja Sylvi Sakki olivat näytteilijöitä, kuten äidinpuoleinen isoisä Reino Valkamakin. Näyttelijä Emmi Parviainen on Sanna-Kaisa Palon tytär.
Palo palkittiin Ellan roolista elokuvassa Emmauksen tiellä parhaalla naissivuosan Jussi-palkinnolla vuonna 2002.
Meteoriitti (kirja)
Meteoriitti on Dan Brownin kirjoittama jännitysromaani, joka ilmestyi vuonna 2001.
Kirjan pääosassa on Rachel Sexton, joka työskentelee tiivistäjänä NRO:ssa. Hän kärsii vesipelosta. Hän on myös presidentiksi pyrkivän senaattori Sedgewick Sextonin tytär, mutta isän ja tyttären välit eivät ole kovin lämpimät. Rachel kutsutaan yhdeksi siviilitutkijaksi vahvistamaan NASA:n napajäätiköllä tekemä löytö. NASA:n tutkijat ovat löytäneet jäätiköltä meteoriitin, joka sisältää maapallon ulkopuolelta tulleita fossiileja. Pian Rachel, yhdessä muiden siviilitutkijoiden kanssa, alkaa tajuta, että meteoriittiin saattaa liittyä suuremman luokan huijaus.
"Tähtivaeltajan" Toni Jerrmanin arvion mukaan Brownin teknotrillerit eivät ole edes omassa lajissaan kovin kummoisia. Epäuskottavan, kielellisesti köyhän tarinankuljetuksen ohessa henkilökuvaus on heppoista. ”Meteoriitti on lastenkirjallisuutta muistuttava kevytlevite, jota vilkuillessa kannattaa kääntää aivot nollille – tai muuten ne kipeytyvät pahan kerran.”
Italo Balbo
Italo Balbo (, 5. kesäkuuta 1896 Ferrara – 28. kesäkuuta 1940) oli italialainen lentäjä, Italian ilmavoimien sotamarsalkka, fasistijohtaja ja mies, jota pidettiin Benito Mussolinin mahdollisena seuraajana.
Italo Balbo palveli ensimmäisessä maailmansodassa alppijääkärinä, palkittiin kolmella mitalilla ja ylennettiin kapteeniksi. Sodan jälkeen hän opiskeli Firenzessä sosiaalitieteitä, ja palasi pankkivirkailijaksi kotikaupunkiinsa Ferraran lähistölle.
Balbo liittyi fasisteihin ja kohosi paikallisjärjestön sihteeriksi. Hän alkoi järjestää fasistijengien hyökkäyksiä kommunisteja ja sosialisteja vastaan muun muassa Ravennassa, Bolognassa ja Modenassa. Balbon organisoima porukka, joka tunnettiin nimellä Celibano, iski myös Estensen linnaan Ferrarassa. Vuoteen 1922 mennessä hän oli kohonnut näkyvään asemaan valtakunnallisessa fasistitoiminnassa.
Vuonna 1926 Italo Balbo nimittettiin ilmailuasioiden valtiosihteeriksi, vaikka hän ei tiennyt lentämisestä mitään. Hän kävi lyhyen ilmailukurssin ja alkoi organisoida Italian ilmavoimia. Vuonna 1928 hänestä tuli ilmavoimien kenraali ja 1929 ilmailuministeri.
Balbo lensi kaksi kertaa Atlantin yli ja sai suuria kunnianosoituksia Yhdysvalloissa.
1933 hänestä tuli ilmavoimien marsalkka. Myöhemmin 1933 hänet nimitettiin Italian hallitseman Libyan kuvernööriksi. Hän aloitti suuria tierakennusprojekteja, yritti houkutella italialaisia siirtolaisia Libyaan ja muslimeita liittymään fasistipuolueesen.
Saksan hyökättyä Puolaan syyskuussa 1939, Balbo matkusti Roomaan kertomaan ettei hyväksynyt Mussolinin tukea Adolf Hitlerille. Libyasta käsin hän jatkoi Pohjois-Afrikan ilmavartiointia. Vuonna 1940 hän sai surmansa lentäessään tunnuksettomalla koneella Libyassa. Leski arveli Mussolinin murhauttaneen Balbon, hallituksen mukaan kyse oli valitettavasta onnettomuudesta.
Pure Pwnage
Pure Pwnage (lausutaan ”pure ownage”, IPA: ['pjʊɹ oʊnɪdʒ]) on kanadalainen ROFLMAO Productionsin tekemä Internet-sitcom ja pseudodokumenttisarja, jonka aiheena on videopelikulttuuri. Sarja aloitettiin vuonna 2004 ja sen 15. jakso julkaistiin marraskuussa 2007. Sarjan päähenkilönä toimii "pro gamer" Jeremy aka teh_pwnerer (esittäjänä Jarett Cale). Muita henkilöitä ovat Kyle, Dawei aka Dave, Doug aka FPS Doug, Anastasia aka Tagi sekä teh_masterer. Sarjaa kuvataan eniten Torontossa, mutta sitä on kuvattu myös Calgaryssa, Montrealissa ja Alankomaissa.
Jaksot on kuvattu usein Jeremyn veljen Kylen (Geoff Lapaire) näkökulmasta. Lapaire pitää yllä verkkokauppaa Noobstore, joka myy "Pure Pwnage" -tuotteita, kuten t-paitoja, tarroja ja sarjaa varten sävellettyä musiikkia. Sarjan ensimmäinen tuotantokausi on julkaistu DVD:nä. Australialaisen televisio-ohjelman "Good Game" haastattelussa Lapaire on kertonut, että sarjaan aiotaan tehdään kolme tuotantokautta, joissa jokaisessa on 12 jaksoa.
FPS Doug -hahmo on tehnyt kuuluisaksi lentävän lauseen "Boom! Headshot!" Lauseeseen viitataan usein ensimmäisen persoonan ammuntapeleissä, kun joku ampuu jotakuta päähän eli ns. "tekee headshotin!". Lauseeseen viitataan myös muun muassa pelissä "Call of Duty 3" ja elokuvassa "Paranoia".
Sarja on ollut suosittu. Esimerkiksi sen kymmenettä jaksoa ladattiin ensimmäisen 24 tunnin aikana 597 893 kertaa.
Sarja sai sopimuksen ShowCasesta televisioon. Sarjan televisiosarja esitettiin 2009 lopulla Showcasessa. Myös internet-show’n jatkamisesta on puhuttu, sillä purepwnage.com lupasi kolme kautta ja 12 jaksoa jokaisessa kaudessa.
Sarjan ensimmäinen televisiokausi sai ehdokkuuden kanadalaisessa Gemini Awardissa parhaana komediasarjana. Viitaten Joel Gardineriin, he ovat tehneet uutta materiaalia ja ovat valmiita tekemään toisen kauden, mutta Showcase ei ole vielä luvannut esittää sitä. Gardiner myös viittasi SITMOS-proadcastissa, että vanhat internet-fanit valittavat joka videossa ja muun muassa, että internetissä esitettävä sarja oli parempi, joka saattaa olla Showcasen yksi syy olla tekemättä yhteistyötä.
Maria Menounos
Maria Menounos (, s. 8. kesäkuuta 1978 Medford, Massachusetts) on yhdysvaltalainen näyttelijä, juontaja ja journalisti. Hänellä on kreikkalaisia sukujuuria, ja hän puhuu kreikkaa sujuvasti.
Menounos voitti vuonna 1996 Miss Massachusetts Teen USA -kauneuskilpailun. Sen johdosta hän pääsi kilpailemaan Miss Teen USA -kilpailuun, mutta ei voittanut. Myöhemmin Menounos opiskeli Bostonin Emerson Collegessa.
Menounosin muihin ansioihin kuuluu Eurovision laulukilpailun juontaminen yhdessä Sákis Rouvásin kanssa Kreikan pääkaupungissa Ateenassa vuonna 2006. Hän on lisäksi esiintynyt muun muassa elokuvassa "Fantastic Four" (2005) ja toiminut televisio-ohjelmien "Access Hollywood" ja "Today" toimittajana sekä vuonna 2007 esitetyn ohjelman "Clash of the Choirs" juontajana.
Manuel L. Quezon
Manuel L. Quezon (19. elokuuta 1878 Baler, Tayabas, Filippiinit – 1. elokuuta 1944 Saranac Lake, New York, Yhdysvallat), oli filippiiniläinen itsenäisyysliikkeen johtaja ja Filippiinien ensimmäinen presidentti. Filippiineillä hänet mielletään toisena presidenttinä Emilio Aguinaldon jälkeen. Aguinaldon hallinto ei saanut kansainvälistä tunnustusta aikanaan ja esimerkiksi Yhdysvallat ei pidä häntä laillisena presidenttinä.
Quezon oli koulutukseltaan maanmittaaja ja juristi.
Quezon oli naimisissa ja sai neljä tytärtä. Quezon City on nimetty hänen mukaansa.
Emulsiokastike
Emulsiokastikkeet ovat kastikkeita, joiden rakenne perustuu rasvan ja nesteen emulsioon. Tunnetuimpia emulsiokastikkeita ovat munankeltuaisen ja voin emulsioon pohjautuvat hollandaise- ja béarnaisekastikkeet, viini–viinietikkatiivisteen ja voin emulsioon perustuva voikastike sekä keltuaisten ja öljyn emulsio majoneesi.
Niko Toiskallio
Niko Maunu Toiskallio, taiteilijanimiltään MC Nikke T, Nikke T, Chyde, Chydenius, Chydeone ja djsucks (s. 6. lokakuuta 1969) on Turusta lähtöisin oleva rap-artisti.
Toiskallio on osa rap-ryhmittymä Ritarikuntaa, joka on julkaissut 2000-luvulla neljä albumia ja kaksi EP:tä.
1990-luvun alkupuolella Toiskallio teki kaupallisesti menestyneimmät levytyksensä nimellä MC Nikke T (myöhemmin Nikke T). MC Nikke T oli yhdessä Pääkkösten ja Raptorin kanssa ensimmäisiä valtakunnalliseen suosioon nousseita suomalaisia rap-artisteja. Edellisten tapaan MC Nikke T:n hitit ”Jos haluu saada” ja ”Ihminen ei voi elää vetämättä” olivat lähinnä huumorimusiikkia, vaikka Toiskallio oli julkaissut jo vuonna 1988 myös ”vakavampaa” räppiä englanniksi nimellä Positive Noise Orchestra. MC Nikke T:n debyyttialbumi, "Jos haluu saada... Vol. 1" myi kultaa vuonna 1990. Seuraavana vuonna nimellä Nikke T ilmestynyt kakkosalbumi, "Muistomyymälän avajaiset" ei saavuttanut vastaavaa menestystä. 1990-luvun puolivälissä Toiskallio vaikutti myös Kevyt Jee -yhtyeessä Jaakko Salovaaran kanssa .
Vuonna 2007 antamassaan haastattelussa Toiskallio kutsui huumorirap-kauttaan elämänsä ”suurimmaksi mokaksi”. Hän tulkitsee 1990-luvun huumoriräpin tappaneen Suomen vakavasti otettavan rap-skenen, eikä hän aio tehdä nostalgia-esiintymisiä Nikke T:nä, vaikka pyyntöjä on tullut.
Vuonna 2003 Toiskallio julkaisi Chydeone-aliaksensa debyyttialbumin "Vaihtelevaa ihmisyyttä" omakustanteena.
Chydeonen toinen albumi "Kuilun partaalla" julkaistiin Monsp Recordsilla 16. marraskuuta 2011. Albumin kappaleesta ”Suthrn Cumfrtt (Lasin läpi)” on julkaistu musiikkivideo.
Toiskallion seuraava soolojulkaisu "Jekyll & Chyde" julkaistiin 14. helmikuuta 2014 myös Monsp Recordsin kautta. Albumi nousi Suomen virallisen albumilistan 35. sijalle. Sen kappaleista ”Huuhdon kultaa” ja ”Se lähti siit” on julkaistu musiikkivideot.
Toiskallio toimitti YleX-kanavalla maanantaisin esitettyä radio-ohjelmaa Mestarisoundi tammikuusta 2005 joulukuuhun 2011 ja on avustanut Rumba-lehteä. Hän keikkailee myös DJ:nä nimellä djsucks.
Niko pyörittää Turussa Kulttuurispotti Asemaa, joka on levykauppa, äänitysstudiona ja mainostoimisto, joka mm. tuottaa musiikkivideoita.
Toiskallio on sanoittanut Gimmelin kappaleen ”Baanalle” heidän albumilleen "Pisaroita ja kyyneleitä" vuodelta 2004.
Toiskallio esitti joulukuussa 2006 televisiossa aloitetun Grandiosa Massiivi -mainoskampanjan räpit.
Canary Wharf
Canary Wharf on Lontoossa, Tower Hamletsin suurkaupunginosassa Isle of Dogsin saarella sijaitseva liikekeskus. Canary Wharfin aluetta on rakennettu 1980-luvun alusta alkaen entiselle satama-alueelle. Suurin osa sen pilvenpiirtäjistä on rakennettu 2000-luvulla.
Nykyisin Canary Wharfin alueella sijaitsee useiden merkittävien rahoitusalan yritysten, kuten Credit Suissen, HSBC:n, Barclaysin, Citigroupin, Lehman Brothersin, Morgan Stanleyn ja Bank of American toimitiloja. Alueella on myös useiden sanomalehtien, kuten "The Telegraphin", "The Independentin" ja "Daily Mirrorin" toimitukset.
Alueella on kaikkiaan 150 000 työpaikkaa.
Alueen rakennushanke on ollut yksi maailman mittavimmista. Margaret Thatcher kutsui vuonna 1987 alkuperäisen hankkeen toteuttajiksi kanadalaisten Reichmannin veljesten yhtiön Olympia & York, joka oli menestynyt New Yorkissa. Lontoon liike-elämä ei innostunut uuden alueen syrjäisestä sijainnista, ja Olympia & York teki konkurssin 1992.
Yhdessä vaiheessa Canary Wharfin alueella sijaitsi kolme Yhdistyneen kuningaskunnan korkeinta rakennusta, One Canada Square, HSBC Tower ja Citigroup Centre. Nykyään maan korkein rakennus on vuonna 2013 valmistunut The Shard, joka sijaitsee Lontoon Southwarkissa Thamesjoen toisella puolella.
Morris Fuller Benton
Morris Fuller Benton (30. marraskuuta 1872 Milwaukee – 30. kesäkuuta 1948 Morristown) oli yhdysvaltalainen yksi kaikkien aikojen merkittävimmistä kirjainmuotoilijoista.
Morris Fuller Benton oli American Type Foundersin pääsuunnittelija vuosina 1900–1937.
Bewe Sport
Bewe Sport on vuonna 1977 perustettu porvoolainen kaukalopalloilun erikoisseura. Sen nimi juontuu Beweshipistä, jonka työpaikkajoukkue Bewe Sport alkuaikoina oli. Bewe Sportilla on noin 90 joukkuetta eri kaukalopallosarjoissa ja pelaajia on yhteensä noin 1 700. Kauden 2011 alkaessa Bewe Sportin kaukalopallo yhdistyi porvoolaisen Hamarin Elon kanssa, ja nimeksi muuttui HElo&Bewe. Nykyisen joukkueen kotiottelut pelataan Porvoon jäähallissa.
Kesästä 2010 lähtien Bewessä on pelattiin myös jääkiekkoa.
Bewe Sport kuuluu Suomen menestyneimpiin kaukalopalloseuroihin. Bewe Sport on voittanut kaikkiaan 9 Suomen mestaruutta, vuosina 1996, 1997, 1999, 2001, 2002, 2003, 2007, 2008 ja 2010.Bewe Sport pelaa jääkiekkokotiottelunsa Helsingin jäähallin kakkoshallissa. Otteluissa on yleisöä tavallisesti 150–400 henkilöä. Halliin mahtuu yhteensä noin 800 katsojaa.
Kaukalopallo-ottelut Bewe pelaa syksystä 2011 lähtien Porvoon Jäähallissa, kun Hamarin Elo ja Bewe yhdistyivät, ja suuri osa Helsinkiläisjoukkueen pelaajista jatkoi pelaamistaan
edelleen HElo&Bewessä.
Bewe Hockey on perusti jääkiekon edustusjoukkueen vuonna 2010 ja se nousi II-divisioonaan III-divisioonasta heti ensimmäisellä kaudellaan.
Seura lähti jääkiekkotoimintaan kovin tavoittein, tarkoituksena oli pelata Mestiksessä vuonna 2013.
Edustusjoukkue ei kuitenkaan kovista vahvistuksista ja satsauksista huolimatta kyennyt nousemaan II-divisioonaa korkeammalle ja kaudelle 2012-13, seura aloitti yhteistyön KJT TuusKin kanssa. Seuran uudeksi nimeksi tuli Bewe TuusKi. Bewen joukkueessa pelasi useita liigataustaisia pelaajia mm. Patrik Lostedt, Toni Mäkiaho ja Toni Häppölä
Bewen viimeiseksi jääkiekkokaudeksi jäi kausi 2015-16 jonka jälkeen ilmoitettiin yhteistyön päättymisestä. Joukkue oli parhaimillaan kahdesti Suomi-Sarjassa kolmantena.
Jääkiekon jälkeen seura on aloittanut yhteistyön Jääpalloseura Botnian kanssa, joka pelaa jääpallon Bandyliigaa.
Lontoon kaupunkipiirit
Lontoon kaupunkipiirit () ovat Lontoon alueen aluehallintoyksiköitä. Lontoon kaupunki koostuu 32 kaupunkipiiristä ja kahdesta itsenäiset kaupunkioikeudet omaavasta alueesta: City of London ja City of Westminster. Sisä-Lontoon (Inner London) muodostavat 12 kaupunkipiiriä, loput 20 muodostavat Ulko-Lontoon (Outer London).
Kaupunkipiirit vastaavat suurimmasta osasta alueidensa julkisten palveluiden, kuten koulujen, sosiaalipalveluiden, jätehuollon ja kunnallisen vuokra-asuntojen, tuottamisesta. Ne keräävät kunnallisveroa, mutta luovuttavat siitä osan Suur-Lontoon yleishallinnolle (Greater London Authority, GLA). Kaupunkipiirejä hallitsee neljän vuoden välein yleisillä vaaleilla valittava valtuusto.
Suurin kaupunkipiiri on yli 300 000:n asukkaan Croydon, pienin reilun 7 000:n asukkaan Lontoon City. Yli sadantuhannen asukkaan kaupunkipiirejä ovat Barnet, Bexley, Bromley, Croydon, Ealing, Hounslow, Kingston upon Thames, Lambeth, Lewisham, Newham, Redbridge, Southwark, Wandsworth ja Westminster.
Garfunkelin epäyhtälö
Geometriassa Garfunkelin epäyhtälö kuuluu seuraavasti:
Olkoon "I" kolmion "ABC" sisään piirretyn ympyrän "C" keskipiste ja "U", "V" ja "W" janojen "IA", "IB" ja "IC" leikkauspisteet "C":n kanssa. Olkoon "G" "ABC":n painopiste ja "D", "E" ja "F" janojen "GA", "GB" ja "GC" leikkauspisteet "C" kanssa. Tällöin kolmion "UVW" piiri on pienempi tai yhtä suuri kuin kolmion "DEF" piiri.
Garfunkelin epäyhtälön otaksui ja todisti J. Garfunkel Crux Mathematicorumissa numeroissa 7, 1981 ja 8, 1982.
Southwark
Southwark on yksi Ison-Britannian pääkaupungin Lontoon 32 kaupunkipiireistä, ja se sijaitsee Thamesjoen eteläpuolella Kaakkois-Lontoossa. Southwarkin naapurikaupunginosia ('borough') ovat City of London ja Tower Hamlets pohjoisessa, Lambeth lännessä ja Lewisham idässä.
Southwarkissa oli vuonna 2011 288 000 asukasta. Vuoden 2004 arvion mukaan siellä oli 254 700 asukasta, joista 63 prosenttia oli etnisyydeltään valkoisia, 26 prosenttia afrokaribialaisia, 4 prosenttia eteläaasialaisia ja 2 prosenttia kiinalaisia.
Southwarkin kylä on ollut tärkeä risteyspaikka vuodesta 43, jolloin roomalaiset rakensivat sillan Thamesin yli.
Useimmat Southwarkin rakennukset ovat valmistuneet toisen maailmansodan jälkeen. Näkyviä rakennuksia ovat Lontoon kaupungintalo, jossa toimii Suur-Lontoon yleishallintoviranomainen GLA, Will Alsopin suunnittelema palkittu Peckhamin kirjasto sekä 310 m korkea pilvenpiirtäjä Shard at London Bridge.
Nikolai Izotov
Nikolai Izotov (s. 16. elokuuta 1970) on venäläinen jääpalloilija, pelipaikaltaan keskikenttäpelaaja. Hän pelaa maan pääsarjassa murmanskilaisessa AMNGR-Murmanin joukkueessa.
Izotov on murmanskilaisen jääpallokoulun kasvatteja, mutta ennen siirtymistään nykyiseen seuraansa hän pelasi vuodet 1986–1991 Arkangelissa Arkangelin Vodnikissa ja Severnaja Dvinassa ja 1993–1994 murmanskilaisessa Arktik-Servisissä kaikkiaan 20 ottelua, joissa teki 12 maalia ja sai 55 rangaistusminuuttia. Vuodet 1994–2002 hän pelasi HK Borovitšissä, missä saavutti ykkösliigan eli toiseksi korkeimman sarjatason hopea- ja pronssimitalit. Nykyisessä seurassaan hän on pelannut vuodesta 2002 lähtien ja on saavuttanut kausina 2002/2003 ja 2003/2004 ykkösliigan pronssia ja 2004/2005 hopeaa.
Ágústa Eva Erlendsdóttir
Ágústa Eva Erlendsdóttir [] (s. 28. heinäkuuta 1982) on islantilainen laulaja ja näyttelijä. Hän on Ske-yhtyeen jäsen ja aloitti vuonna 2005 soolo-uransa. Hänet tunnetaan parhaiten alun perin televisiossa esittämästään hahmosta Silvia Nightista.
Ágústa on kasvanut Hveragerðissa ja käynyt koulua Hafnarfjörðurissa sekä Kópavogurissa.
Supertekstitelevisio
Supertekstitelevisio oli suomalaisten digitaalitelevisio-operaattorien suunnittelema teksti-TV:n korvaajaksi tarkoitettu järjestelmä. Se oli MHP-standardin mukainen vastaanottimessa ajettava Java-sovellus, joka pystyi piirtämään ja kirjoittamaan ruudulle. Kuten perinteisessä teksti-TV:ssä, myös supertekstitelevisiossa välitettiin pääasiassa televisioyhtiöiden uutistoimitusten kirjoittamia uutisia. MHP-palvelut lopetettiin Suomessa vuoden 2008 alussa, jonka jälkeen myöskään supertekstitelevisio ei ole ollut käytettävissä.
Vladimir Arhipov
Vladimir Arhipov (s. 15. tammikuuta 1976) on venäläinen jääpalloilija, pelipaikaltaan hyökkääjä. Hän pelaa murmanskilaisessa AMNGR-Murmanin joukkueessa Venäjän pääsarjassa.
Arhipov on borovitšiläisen jääpallokoulun kasvatteja. Vuodet 1993—2001 hän pelasi HK Borovitši Borovitšin joukkueessa, missä saavutti toiseksi korkeimmalla sarjatasolla ykkösliigassa viisi perättäistä hopeasijaa ja kaksi pronssia. Nykyisessä seurassaan hän on ollut vuodesta 2002 lähtien.
Anja Vammelvuo
Anja Leila Hemmikki Vammelvuo (7. lokakuuta 1921 Hausjärvi – 30. kesäkuuta 1988 Tuusula) oli suomalainen runoilija ja kirjailija.
Vammelvuon isä oli kauppias Aake Vammelvuo ja äiti Hulda Maria Selin. Vammelvuo oli vuodesta 1946 naimisissa kirjailija Jarno Pennasen kanssa; ohjaaja Jotaarkka Pennanen on heidän poikansa. Hän pääsi ylioppilaaksi Riihimäen yhteislyseosta 1941 ja opiskeli Helsingin yliopistossa.
Vammelvuo kuului vasemmistolaiseen kirjailijaseura Kiilaan. Hän julkaisi runoja, novelleja sekä kaksi näytelmää ja romaania. Hänen esikoisteoksensa "Auringon tytär" ilmestyi 1943.
New York Islanders
New York Islanders on jääkiekon NHL-liigassa pelaava seura, jonka kotipaikka on New Yorkin kaupunki samannimisessä osavaltiossa. Joukkue liittyi sarjaan vuonna 1972 yhdessä Atlanta Flamesin kanssa, kun koripallojoukkue New York Knicksin omistaja Roy Boe sai uuden laajennusjoukkueen kilpaillakseen alueen kiekkomarkkinoista New York Rangersin kanssa NHL:n sisällä samalla estäen kilpailevan WHA-liigan joukkueen asettumisen Long Islandille. Kotiottelunsa Islanders pelasi vuonna 1972 valmistuneessa Nassau Veterans Memorial Coliseumissa Uniondalessa. Joukkueen nimeksi odotettiin tulevan New York Ducks aiemman alemman sarjatason jääkiekkojoukkue Long Island Ducksin mukaan, mutta sijaintinsa mukaisesti uusi seura nimettiinkin Islandersiksi (). Vuodesta 2015 alkaen Islanders on pelannut kotiottelunsa Brooklynissä sijaitsevassa Barclays Centerissä.
Heti ensimmäisellä kaudella joukkueeseen liittyivät muun muassa nuoret Billy Smith, Bob Nystrom ja Lorne Henning, joista tuli myöhemmin joukkueen runkopelaajia sen voittaessa neljä peräkkäistä Stanley Cupia 1980-luvun alussa. Konferenssivoittoja Islandersilla on kuusi (1978, 1979, 1981, 1982, 1983 ja 1984).
New York Islanders piti 24. lokakuuta 2012 merkittävän tiedotustilaisuuden, jossa se ilmoitti virallisesti joukkueen siirtämisestä Brooklyniin vuonna 2015. Tiedotustilaisuuteen osallistuivat muun muassa NHL:n toimitusjohtaja Gary Bettman, Islandersin omistaja Charles Wang ja New Yorkin pormestari Michael Bloomberg.
Joukkueen maskotti on Sparky the Dragon.
Epiphone
Epiphone on yhdysvaltalainen musiikkisoittimia valmistava yritys. Epiphonen perusti kreikkalainen Anastasios Stathopoulos vuonna 1873 nykyisen Turkin alueella Smyrnassa, Osmanien valtakunnassa. Epiphonen kotipaikka sijaitsee Nashvillessa, Tennesseen osavaltiossa, ja se on ollut vuodesta 1957 osa Gibson Guitar Corporationia. Epiphone valmistaa tällä hetkellä sekä akustisia- että sähkökitaroita, bassoja, banjoja, mandoliineja, instrumenttivahvistimia ja erilaisia kitaraefektilaitteita.
Epiphone valmisti aiemmin myös muita kielisoitimia, kuten kontrabassoja ja banjoja. Yhtiö oli Gibson Guitar Corporationin merkittävin kilpailija puoliakustisten archtop -sähkökitaroiden markkinoilla, mutta toisen maailmansodan jälkeen yhtiön myynti laski ja Gibsonin emoyhtiö Chicago Musical Instruments osti Epiphonen vuonna 1957. Epiphonea onkin pidetty erityisenn onnistuneena juuri puoliakustisten, kaarikantisten sähkökitaroiden saralla. Nykyisin Epiphone -kitaroita valmistetaan pääosin Kiinassa, Koreassa ja Indonesiassa, mutta Gibsonin tehtaalla Nashvillessa valmistetaan myös valikoituja Epiphonen malleja.
Dmitri Kozlov (jääpalloilija)
Dmitri Kozlov (s. 19. toukokuuta 1974) on venäläinen jääpalloilija, pelipaikaltaan hyökkääjä. Hän pelaa maan pääsarjassa murmanskilaisessa AMNGR-Murmanin joukkueessa.
Kozlov on ufalaisen jääpallokoulun kasvatti. Ennen siirtymistään nykyiseen seuraansa hän on pelannut Kirovets Ufassa, Lokomotiv Orenburgissa, Agrohim Bereznikissä, missä teki 85 maalia, Metallurg Bratskissa ja Montšegorsk-Severonikelissä, missä hän pelasi kahden kauden aikana 42 ottelua ja teki 63 maalia. Nykyiseen seuraansa AMNGR-Murmaniin hän siirtyi vuonna 2004.
Farmers Market
Farmers Market on norjalainen yhtye, joka sekoittaa musiikissaan jazzia, bulgarialaista kansanmusiikkia, populaarimusiikkia ja kaikkea siltä väliltä.
Farmers Market perustettiin Trondheimissa vuonna 1991, jolloin kaikki yhtyeen jäsenet opiskelivat paikallisessa konservatoriossa. Alun perin free jazzia soittanut yhtye erikoistui bulgarialaiseen kansanmusiikkiin, josta on
erikoisine rytmeineen ja skaaloineen tullut Farmers Marketin tavaramerkki. Vuonna 1995 yhtye joutui etsimään uuden saksofonistin - ja löysi sen Bulgariasta.
Norman Foster
Norman Robert Foster (Lord Foster of Thames Bank), (s. 1. heinäkuuta 1935) on brittiläinen arkkitehti.
Foster syntyi työväenluokkaiseen perheeseen Manchesterissa. Hän jätti koulun 16-vuotiaana työskennelläkseen Manchesterin kaupungin taloustoimistossa. Foster suoritti asepalveluksensa Royal Air Forcessa, minkä jälkeen hän aloitti erikoisluvalla opiskelut Manchesterin yliopiston arkkitehtuurin ja kaupunkisuunnittelun osastolla vuonna 1961. Myöhemmin hän sai paikan Yalen yliopistosta, josta hän valmistui maisteriksi.
Foster perusti Team 4:n yhdessä Yalessa tapaamansa Richard Rogersin kanssa, ja vuonna 1967 hän perusti Foster Associates -arkkitehtitoimiston. Foster teki yhteistyötä vuosina 1971–1983 Buckminster Fullerin kanssa useissa projekteissa; nämä projektit innoittivat myöhemmin ympäristön huomioon ottavan lähestymistavan suunnittelussa muun muassa rakennusten lämmityksen ja ilmanvaihdon osalta. Foster on uranuurtaja myös lasijulkisivujen ja avokonttorien kehittäjänä.
Foster aateloitiin vuonna 1990 ja otettiin Ansioritarikunnan jäseneksi 1997. Vuonna 1999 hän sai arvonimen Lord Foster of Thames Bank. Norman Foster on toinen brittiarkkitehti, joka on voittanut Stirling-palkinnon kahdesti, ensin lentokonehangaaristaan Duxfordin sotamuseossa 1998 ja uudelleen Swiss Re -tornitalosta Lontoossa 2004. Hän sai elämäntyöstään Pritzker-palkinnon 1999.
Kuninkaallinen tie
Kuninkaallinen tie oli muinaisten persialaisten valtatie, joka kulki Susasta Sardekseen. Sen rakennutti kuningas Dareios I 500-luvulla eaa. Kuninkaallista tietä pitkin kuninkaan lähetit saattoivat kulkea 2 400 kilometrin matkan yhdeksässä päivässä. Normaali matka-aika tämänpituisella reitillä olisi ollut kolme kuukautta. Kreikkalainen historioitsija Herodotos kirjoitti tiestä: "Maailmassa ei ole mitään joka liikkuisi nopeammin kuin persialaiset sanansaattajat."
Tien reitti on onnistuttu rekonstruoimaan Herodotoksen kirjoitusten ja arkeologisten löytöjen avulla. Se alkoi Sardiksen länsireunalta (noin sata kilometriä Izmiristä nykyisessä Turkissa), kulki sieltä itään nykyisen Pohjois-Turkin läpi vanhaan Assyrian pääkaupunkiin Niniveen (nykyinen Mosul Irakissa). Sieltä tie jatkoi etelään Babyloniin (nykyiseen Bagdadiin). Babylonin jälkeen tie ilmeisesti haarautui kahdeksi reitiksi, joista toinen kulki luoteeseen ja länteen Silkkitietä pitkin, kun taas toinen jatkoi itään myöhemmän Persian pääkaupungin Susan kautta kaakkoon Persepoliiseen.
Koska tie ei mene suorinta reittiä Persian valtakunnan tärkeimpien kaupunkien läpi, jotkut historioitsijat arvelevat sen olevan perua Assyrian kuninkailta. Reitin itäisimmät osat noudattelevat ikiaikaista kauppareittiä, Silkkitietä.
Dareios I:tä voidaan kuitenkin pitää tien perustajana siinä mielessä, että hän rakennutti tien pohjan ja yhdisti katkelmat yhtenäiseksi valtatieksi.
Tie tehtiin niin vahvaksi, että sitä käytettiin vielä Rooman valtakunnan aikana. Ainakin yksi silta on säilynyt noilta ajoilta Turkissa Diyarbakırin kaupungissa. Tien varrelle oli perustettu lukuisia viihtyisiä karavaaniseraljeja, joissa matkalaiset saattoivat levätä, täydentää tarvikkeitaan ja huoltaa eläimiään.
Saappaanheitto
Saappaanheitto on urheilulaji, jossa tavoitteena on heittää kumisaapasta mahdollisimman pitkälle. Jokainen kilpailija suorittaa ensin kolme heittoa. Tämän jälkeen 12 parhaan tuloksen saavuttanutta suorittaa vielä kolme lisäheittoa. Voittajaksi julistetaan se, joka on suorittanut pisimmän laillisen heiton. Miehet heittävät numeron 43 (paino 880—1050 g) ja naiset numeron 38 (paino 630–800 g) saapasta, josta on varren suuremmi poistettu. Tyyli on vapaa, mutta saappaassa tulee ilmalennon aikana olla varsi suorassa.
Muista yleisimmistä heittolajeista poiketen saappaanheitossa on yksilökilpailun lisäksi myös joukkuekilpailu. Mies- ja naisjoukkuekilpailussa on kolme ennalta nimettyä heittäjää, joiden kolmen ensimmäisen kierroksen kilpailuheitoista lasketaan paras tulos mukaan joukkuekilpailuun. Sekajoukkuekilpailussa joukkueeseen saa kuulua 3-4 heittäjää, joista korkeintaan kaksi saa olla
miehiä. Kolmen parhaan tulos lasketaan yhteistulokseen. Kaikki heittäjät voivat olla naisia.
Saappaanheitossa vauhdinottorata on samankaltainen kuin keihäänheitossa. Saappaanheitossa heittosektori pyritään tekemään yleensä myötätuuleen, joten vauhdinottoradan alusta voi vaihdella paljonkin. Tartan, hiekka ja nurmi ovat yleisimpiä vauhdinottoradan heittoalustoja. Vauhdinottoradan tulee olla tasainen.
Saappaanheitto on erityisen suosittua Suomessa, missä kesäaikaan järjestetään useita kilpailuja Suomi Cupissa ja muissa aluecupeissa sekä yksittäisiä kilpailuja. Lajissa järjestetään myös maailmancup eli World Cup, jossa kilpailuja järjestetään Suomen lisäksi myös Ruotsissa, Saksassa, Virossa, Italiassa ja Venäjällä. Tiettävästi saappaanheittoa harrastetaan myös Ranskassa, Uudessa-Seelannissa, Skotlannissa, Sudanissa, Tanskassa, Mongoliassa, Sloveniassa, Dominikaanisessa tasavallassa, Puolassa, Belgiassa, Romaniassa, Yhdysvalloissa ja Kanadassa. Saappaanheitto on erittäin suosittu laji myös erilaisten kesäjuhlien ohjelmistossa.
Suomen Saappaanheittoliitto ry perustettiin helmikuussa 1992 Suomen ensimmäisten hallimestaruuskilpailujen yhteydessä Vantaalla. Lajin ensimmäiset MM-kilpailut käytiin samana vuonna Pielavedellä, minkä jälkeen MM-kilpailut on järjestetty joka vuosi. Suomen Saappaanheittoliitto ry on Suomen Liikunta ja Urheilu ry:n jäsen (SLU). Kansainvälinen Saappaanheittoliitto IBTA ry on perustettu vuonna 1998 Virossa, Viljandissa. Sen puheenjohtaja on suomalainen Jari Isokorpi. IBTA:n jäsenmaita ovat Suomi, Viro, Ruotsi, Venäjä, Saksa, Belgia, Ranska, Italia, Uusi-Seelanti ja Australia.
Egyptin 13. dynastia
Egyptin 13. dynastia oli heikko dynastia, joka seurasi muinaisen Egyptin keskivaltakunnan vanhaa 12. dynastiaa. Uudempien tutkimusten valossa tämän dynastian aikana olot eivät ole ehkä olleet niin sotaisia kuin aikaisemmin luultiin. Palestiinan suunnasta Egyptiin saapuneet hyksos-heimot kukistivat tämän dynastian.
Köchelin luettelo
Köchelin luettelo () on Ludwig von Köchelin laatima kronologinen luettelo Wolfgang Amadeus Mozartin teoksista. Köchelin luettelomerkintä koostuu kirjaimista KV ja juoksevasta numerosta. Köchel luetteloi Mozartilta kaikkiaan 626 teosta, joten Mozartin viimeisen teoksen "Requiem d-molli" tunnus Köchelin luettelossa on KV 626.
Mozartin kuolemaa seuranneina vuosikymmeninä oli useita yrityksiä luetteloida hänen teoksensa, mutta vasta 1862 Ludwig von Köchel onnistui tehtävässä. Hänen 551-sivuisen kirjansa oli otsikoitu "Chronologisch-thematisches Verzeichnis sämtlicher Tonwerke Wolfgang Amadé Mozarts nebst Angabe der verlorengegangenen, von fremder Hand bearbeiteten, zweifelhaften und unterschobenen Kompositionen" ("Kronologis-temaattinen luettelo kaikista Wolfgang Amadé Mozartin sävelteoksista ynnä erittely kadonneista, muiden työstämistä, aitoudeltaan epävarmoista ja Mozartin nimiin ujutetuista sävellyksistä"). Luettelo sisältää myös alkutahdit jokaisesta teoksesta (ns. incipit).
Köchel yritti järjestää teokset kronologiseen järjestykseen, mutta useiden ennen vuotta 1784 sävellettyjen kappaleiden ajoitus oli arvailujen varassa. Köchelin jälkeen on löydetty monia aiemmin tuntemattomia teoksia ja uudelleenajoitettu vanhastaan tunnettuja teoksia, ja käsitykset eräiden teosten tekijöistä ovat muuttuneet. Eräät luettelon uudemmat laitokset, kuten Alfred Einsteinin kolmas laitos (1937) ja Franz Gieglingin, Gerd Sieversin ja Alexander Weinmannin kuudes laitos (1964), sisältävät useita korjauksia.
Luetteloa uudistettaessa on säilytetty mahdollisimman paljon Köchelin alkuperäistä numerointia lisäämällä uusiin numeroihin kirjaimia tarkenteiksi. Seuraavassa luettelossa on Köchelin alkuperäinen numerointi ("KV") ja kuudes laitos ("KV").
Mekoryuk
Mekoryuk on kaupunki Shoal Bayn suulla Nunivaksaaren pohjoisrannalla läntisessä Alaskassa. Saari sijaitsee Beringinmeressä 48 kilometrin päässä rannikolta. Vuoden väestönlaskennassa kaupungin asukasluku oli 210, ja asukkaista 90,48 prosenttia kuului Amerikan alkuperäiskansoihin. Kaupungissa toimii liittovaltion tunnustama heimoyhteisö Native Village of Mekoryuk. Asukkaat ovat Keski-Alaskan jupik-eskimoita. Heimoa kutsutaan nimellä cup'ig.
Nuniwarmiutit (tai cup'igit) ovat asuttaneet Nunivaksaarta 2 000 vuoden ajan. Ensimmäisinä eurooppalaisina alueelle saapui Venäläis-amerikkalaisen kauppakomppanian retkikunta, joka raportoi vuonna 1821 saarella asuvan 400 ihmistä 16 kylässä. Yhdysvaltojen ostettua Alaskan vuonna 1867 Ivan Petroff laski saarella olevan 702 jupikkia yhdeksässä kylässä mukaan lukien 117 ihmistä ”Kootissa”, joka oli paikka lähellä nykypäivän Mekoryukia. Vuoden 1900 epidemia jätti kylään vain neljä perhettä.
Evangelical Covenant Church rakensi Mekoryukiin kirkon 1930-luvulla, ja ensimmäinen koulu avattiin 1939. Ihmiset muualta saarelta muuttivat kylään asuakseen lähellä koulua. Venäläiseskimo toi kylään poronkasvatuksen vuonna 1920. Elinkeino siirtyi Yhdysvaltain hallituksen hallintaan 1940-luvulla ja se rakennutti teurastamon vuonna 1945. Porot risteytettiin Denalin kansallispuiston karibujen kanssa ja tuloksena oli isompi, mutta vähemmän säyseä poro. Vuonna 1934 Grönlannista siirrettiin Nunivakiin 34 myskihärkää tavoitteena estää sen kuoleminen sukupuuttoon. Nykyään myskihärkäkanta on 500 eläintä ja kannasta on siirretty yksilöitä muualle Alaskaan.
1900-luvun puolivälistä lähtien Mekoryuk on ollut saaren ainoa vakituinen asuinkeskus. 1940-luvulle asti alueella elettiin vanhaa perinteistä elämäntyyliä, jossa muun muassa miehet ja naiset asuivat erillään. 1950- ja 1960-luvuilla eläminen muuttui nykyaikaisemmaksi.
Vuonna 1957 Mekoryukiin rakennettiin kiitotie. Kaupunkioikeudet Mekoryuk sai vuonna 1969. High school avattiin 1978.
EuskoTran
EuskoTran on Espanjan Bilbaossa toimiva raitiovaunulinja, joka avattiin vuonna 2002. Linjan pituus on 4,4 km ja sillä on 12 asemaa. Linja rakennettiin täydentämään Bilbaon metroa. EuskoTrania on usein kuvailtu kaikista moderneimpana joukkoliikennejärjestelmänä maailmassa. Raitiovaunut kulkevat maksimissaan 50 km/h pitämättä paljoa enempää ääntä kuin auto.
Taarab
Taarab (tarabu, tarab) on musiikkityyli, joka on suosittua erityisesti Tansanian ja Kenian rannikkoseuduilla sekä niille kuuluvilla saarilla (erityisesti Tansanian liittovaltioon kuuluvalla Sansibarin saarella). Musiikkityyli yhdistää Itä-Afrikassa vallinneiden sekä muiden kulttuurien musiikkityylejä perinteiseen itä-afrikkalaiseen kansanmusiikkiin.
Taarabin syntyhistoria ajoittuu 1800- luvulle, jolloin Sansibarille muuttaneet turkkilaiset muusikot ryhtyivät liittämään omaan musiikkiinsa vaikutteita Sansibarin ja Pemban saarten alkuperäisistä tanssirytmeistä. Myöhemmin mukaan tuli vaikutteita egyptiläisestä, libanonilaisesta ja latinalais-amerikkalaisesta musiikista. Myös intialainen musiikki yleensä ja elokuvamusiikki erityisesti on antanut musiikille vaikutteita.
Laajempaan tietoisuuteen taarab- musiikki tuli 1920- luvun loppupuolelle, Siti binti Saadin tultua musiikkityylin tunnetuimmaksi tulkitsijaksi. Hän teki myös ensimmäiset musiikkityylin levytykset noihin aikoihin Intiassa.
Laulujen aiheet käsittelevät yleensä rakkautta, ystävyyttä ja elämää. Vuonna 1964 tapahtuneesta Tansanian itsenäistymisestä alkaen aiheena on voinut olla myös vallankumous.
Tyypilliseen taarab-kokoonpanoon kuuluu laulun (joka on yksiäänistä ja edustaa näin muuta kuin Tansanian alkuperäistä perinnettä) lisäksi seuraavia soittimia:
AES
AES () on lohkosalausmenetelmä, jota käytetään tietotekniikassa. Se on Yhdysvaltain standardoimisviraston NIST:n vuonna 2001 standardoima seuraaja DES:lle.
AES luotiin NIST:n järjestämän kilpailun voittajaehdokkaan pohjalta. Voittajaksi selviytyi kahden belgialaisen tutkijan, Joan Daemenin ja Vincent Rijmenin, luoma Rijndael-salaus. Nimityksiä AES ja Rijndael käytetäänkin usein synonyymeinä, vaikka AES:ään kuuluu vain osa Rijndaelin ominaisuuksista.
AES käyttää 128 bitin lohkoja ja kolmea avainkokoa: 128, 192 ja 256 bittiä.
Grey Goose
Grey Goose on ranskalainen votka, joka kuuluu arvostettujen, ns. premium-votkien luokkaan. Juoma tislataan ranskalaisesta vehnästä Cognacissa Ranskassa. Sidney Frank -niminen maahantuontiyritys alkoi maahantuoda ranskalaisen leiman saanutta vodkaa New Yorkiin. Vuonna 1997 votkamerkki sai nopeasti suurta arvostusta Yhdysvalloissa voitettuaan monia tislattujen viinojen kilpailusarjoja. 2004 Sidney Frank myi valmistusoikeudet Bacardille 2 miljardilla dollarilla.
Bacardi
Bacardi on maailman suurin perheomisteinen, viinoja valmistava juomateollisuusyhtiö. Yhtiö valmistaa muun muassa rommeja, mukaan lukien kuuluisat Bacardi Superior ja Bacardi 151. Vuonna 2004 yhtiön myynti oli 240 miljoonaa pulloa vuodessa 170 eri maahan. Yhtiö on maailman neljänneksi suurin viinoja valmistava juomateollisuusyhtiö. Myynti kasvoi vuoden 2000 2,7 miljardista dollarista 3,3 miljardiin dollariin vuonna 2004.
Yhtiön perusti Don Facundo Bacardi Masso vuonna 1862 Santiago de Cubassa, Kuubassa. Nykyisin yhtiön päämaja sijaitsee Hamiltonissa, Bermudassa. Suurin osa tuotannosta sijaitsee Puerto Ricossa.
Kyyhkyt
Kyyhkyt eli kyyhkyset (Columbidae) on kyyhkylintujen lahkon (Columbiformes) ainoa heimo. Kyyhkyjen heimo jaetaan kolmeen alaheimoon. Häkkilintuina pidettävät kyyhkylajit kuuluvat kaikki varsinaisiin kyyhkyihin (Columbinae). Kyyhkyjä on maapallolla kaikkiaan noin 300 lajia.Vähiten kantamuodostaan eroavat kirjekyyhkyt, joita jo egyptiläiset kesyttivät viestinviejiksi. Kun kyyhkyjä aiemmin käytettiin viestien välittämiseen, viestin lähettäjän oli tuotava mukanaan kyyhky sieltä, mihin hän aikoi lähettää viestin. Kyyhkyt käyttävät suunnistaessaan hyväksi Aurinkoa, Kuuta ja tähtiä. Ne kuuluvat myös eläinlajeihin, jotka pystyvät aistimaan Maan magneettisia voimaviivoja. Kyyhkyillä on nimittäin aivoissaan magnetiittihiukkasia. Lisäksi ne pystyvät painamaan mieleensä maan muotoja ja jossain määrin käyttämään suunnistautumisessa hyväkseen myös kuulo- ja näköaistiaan.
Kyyhkyt ovat levinneet kaikkialle kylmimpiä napa-alueita lukuun ottamatta. Yleensä kyyhkyt ovat erilaisten metsien lintuja. Eräät lajit viihtyvät parhaiten viljelysmailla tai muilla avomailla.
Häkkilintuna yleinen on naurukyyhky ("Streptopelia senegalensis"), jota kutsutaan joskus myös palmukyyhkyksi tai senegalinkyyhkyksi. Muita häkkilajeja ovat muun muassa kapinkyyhky ("Oena capensis"), joka on myös kotoisin Afrikasta, australialainen timanttikyyhky ("Geopelia cuneata") sekä turkinkyyhky ("Streptopelia decaocto"), jonka pesimäkanta Suomessa on pari sataa paria.
Kyyhkyjen sukupuolta on usein vaikea erottaa. Yleensä varmin tunnusmerkki onkin käyttäytyminen; uros kujertaa ja esittää soidintanssia naaraan ympärillä.
Häkkilintuina kyyhkyt ovat helposti kesyyntyviä ja kestäviä.
Kyyhkyt ovat vahvoja ja nopeita lentäjiä. Pesimäajan ulkopuolella ne viihtyvät usein suurissa parvissa. Kyyhkyset ruokkivat poikasiaan kupunsa eritteellä.
Storm
Storm (Ororo Munroe) on kuvitteellinen supersankari, joka kuulu Marvel Comicsin Ryhmä-X:ään.
Stormin vanhemmat kuolivat hänen ollessa nuori ja hän eli orpona varkaana Kairossa lapsuutensa. Myöhemmin on selvinnyt hänen olevan muinaista kuninkaallista sukua. Hänen äitinsä lähti sukunsa luota halutessaan elää vapaampaa elämää. Storm on nykyisin naimisissa Wakandan kuninkaan, Mustan Pantterin, kanssa. Stormilla on klaustrofobia.
Stormin voimat antavat hänelle kyvyn hallita luonnonvoimia eli esimerkiksi luoda sadetta, myrskyä ja voimakkaita tuulia.
Ankaran lapsuutensa vuoksi Storm on myös erittäin taitava veitsitaistelija sekä nero tiirikoimaan lukkoja.
Storm esiintyy pelattavana hahmona Software Creationsin vuonna 1992 julkaisemassa "" -pelissä.
Storm esiintyy myös "" -pelissä yhtenä päähahmoista, sekä "" ja "Marvel Super Hero Squad" -pelissä.
Sarjakuvaan perustuvissa elokuvissa "X-Men", "X-Men 2", "" ja "" Stormia esittää näyttelijä Halle Berry. Elokuvissa X-Men Apocalypse, häntä esittää Alexandra Shipp
Alppiyhdistetty
Alppiyhdistetty on alppihiihtolajeihin kuuluva urheilulaji.
Alppiyhdistetyssä ( lyhenne:K) laskettiin kaudelle 2013–2014 asti yksi kierros syöksylaskua ja kaksi kierrosta pujottelua. Kaikkien kolmen kierroksen ajat laskettiin yhteen ja kilpailija, joka laski nopeimman yhteisajan, voitti.
Kaudelle 2014–2015 FIS päätti, että alppiyhdistetty ( lyhenne:AC) tarkoittaa yhden syöksy- tai supersuurpujottelulaskun ja yhden pujottelukierroksen kilpailua. Vauhtiosuuden ja pujottelukierroksen ajat lasketaan yhteen ja kilpailija, joka on laskenut nopeimman yhteisajan, voittaa. Alppiyhdistettyä laskevat yleensä ne, jotka osallistuvat alppihiihdon kaikkiin neljään erikoislajiin, mutta myös useat vauhtilajispesialistit.
Superalppiyhdistetty ( lyhenne:SC) oli alppiyhdistetyn muunnelma, jossa laskettiin yksi syöksy- tai supersuurpujottelulasku ja yksi pujottelukierros. Vanhanaikaista alppiyhdistettyä kritisoitiin siitä, että sen kaksi pujottelukierrosta suosivat pujottelijoita, minkä takia vauhtilajien erikoislaskijoilla ei ole siinä yhtäläisiä voittomahdollisuuksia. Superalppiyhdistetty oli ohjelmassa ensimmäisen kerran maailmancupissa kaudella 2004–2005, arvokisoissa superalppiyhdistetty on ollut ohjelmassa vuoden 2007 Åren MM-kilpailuista saakka, kunnes vuoden 2015 Beaver Creekin MM-kilpailuihin nimi muutettiin takaisin alppiyhdistetyksi.
Viljui
Viljui (, ) on pisin Lenan sivujoista ja se sijaitsee Sahan tasavallassa ja Evenkiassa Siperiassa Venäjällä. Viljui on 2 650 kilometriä pitkä ja se soveltuu laivaliikenteelle 1 450 kilometrin matkalta.
Viljui saa alkunsa Keski-Siperian ylängön pohjoisosasta läheltä paikkaa nimeltä Ekonda. Sieltä se virtaa ensin etelään, kääntyy sitten itään ja laskee Lenaan lähellä Sangaaria. Merkittäviä asutuskeskuksia Sahan alueella ovat Tšerjunševsk, Suntaar, Njurban kaupunki ja Verhneviljuisk (Üöhee Bülüü). Viljuihin laskevia jokia on muun muassa Tjung.
Joen varrelle on avattu timanttikaivoksia 1950-luvulla. Sahan tasavallan lounaisosissa jokeen on padottu Viljuin tekojärvi, jonka padossa toimii suuri, 680 MW:n vesivoimala. Padon johdosta yläjuoksun vedenpinta on koholla jokiuomassa yli 300 kilometrin matkalta.
Larry Page
Lawrence E. ”Larry” Page (26. maaliskuuta 1973 Lansing, Michigan) on yhdysvaltalainen liikemies. Juutalaistaustainen Page perusti yhdessä Sergei Brinin kanssa Google Inc. -hakukoneyrityksen syyskuussa 1998. Tällä hetkellä Page toimii Googlen hallituksen puheenjohtajana.
Larry Page syntyi East Lansingin kaupungissa Michiganin osavaltiossa. Hänen isänsä, Carl Page, valmistui filosofian tohtoriksi tietojenkäsittelyssä Michiganin yliopistossa vuonna 1965. Myös Larryn äiti, Gloria, työskenteli tietokoneiden parissa, kun hän opetti tietokoneohjelmointia.
Page on suorittanut alemman korkeakoulututkinnon tietokonetekniikassa Michiganin yliopistossa sekä ylemmän korkeakoulututkinnon tietojenkäsittelytieteessä Stanfordin yliopistossa.
Page tutustui Briniin heidän opiskellessaan Stanfordin yliopistossa. He perustivat Googlen vuonna 1998. Page toimi yrityksen pääjohtajana vuoteen 2001.
John Deere
Deere & Company, paremmin tunnettu nimellä John Deere, on maailman suurin metsä- ja maatalouskoneiden valmistaja sekä merkittävä maansiirto- ja ympäristökoneiden toimittaja. Yritys on perustettu vuonna 1868. Yhtiö toimii maailmanlaajuisesti ja työllistää noin 56 000 henkeä.
Yrityksen perustaja on yhdysvaltalainen seppä ja liikemies John Deere (1804–1886). Deere syntyi Ruthlandissa Vermontissa. Nuoruutensa hän vietti Middleburyssä, jossa kävi myös metalliseppäkoulun. Hän perusti ensimmäisen sepänpajansa 1837, jolloin hän kehitti uudentyyppisen kyntöauran. Edistyksellisen auran ansiosta Deere pystyi kasvattamaan liiketoimiaan. Kymmenen vuoden kuluttua auroja tehtiin jo 1 000 yksikköä vuodessa.
John Deere Forestry Oy on suomalainen metsätyökoneita valmistava yritys, jonka kotipaikka on Tampere, mutta koneiden valmistus tapahtuu Joensuun Penttilän tehtaalla. Yhtiön liikevaihto vuonna 2013 oli 276 miljoonaa euroa.
Yritys on on toiminut aiemmin nimillä Lokomo Forest, FMG Lokomo Forest (Forest Machine Group), FMG Timberjack ja Timberjack. Deere & Company osti vuonna 2000 Metso Oyj:ltä metsäkoneita valmistavan Timberjack-ryhmän, jonka emoyhtiö oli Timberjack Oy. Timberjack Oy:n nimeksi muutettiin vuonna 2005 John Deere Forestry Oy.
Deere & Companyn ja sen John Deere -tuotemerkin kilpailijoita ovat maailmanlaajuisesti esimerkiksi maatalouskoneiden segmentissä AGCO Corporation (tuotemerkkejä Agco, Challenger, Fendt, GSI, Massey Ferguson ja Valtra), CNH Industrial N.V. (tuotemerkkejä mm. New Holland, Case IH, Steyr), Mahindra & Mahindra Limited ja Kubota Corporation.
Aldan (joki)
Aldan (jak. ja ) on Lenan toiseksi pisin sivujoki Sahan tasavallassa Venäjällä. Joki on 2 273 kilometriä pitkä, josta 1 753 kilometriä soveltuu laivaliikenteelle. Tämän sivujoen valuma-alue on 729 000 neliökilometrin laajuinen. 
Aldan saa alkunsa Stanovoivuoriston länsiosasta, josta se virtaa Nerjungrin, Aldanin, Tommotin, Ust-Majan, Eldikanin ja Handygan kaupunkien ja asutusten läheisyydestä ja laskee Lenaan lähellä Batamaita.
Aldain merkittävimmät sivujoet ovat Amga, Utšur ja Maja. Aldanin valuma-alue tunnetaan kultaesiintymistään ja kambrikauden fossiileista.
Oljokma
Oljokma () on Lenan sivujoki Taka-Baikalian aluepiirissä, Amurin alueella ja Sahan tasavallassa Venäjällä. Joki on 1 436 kilometriä pitkä. Se laskee Lenaan lähellä Oljokminskin kaupunkia.